Rökstenen er en kendt runesten fra Östergötland i Sverige. Granitstenen er cirka 382 cm høj (deraf 125 cm under marken), 138 cm bred samt mellem 19 og 43 cm tyk. Rökstenen indeholder verdens længste runeindskrift. I 1100-tallet blev Rökstenen anvendt som byggemateriale til en væg i en stenkirke. Derfor var kun forsiden synlig. Da man i 1862 tog stenen ud af kirken, opdagede man, at granitblokken også havde runer på bagsiden, begge sideflader og på toppen. De anvendte runer er en blanding af kortkvistruner, lønruner og en kombination af yngre, men også ældre runer og svært læsbare tegn.